યાજ્ઞવલ્ક્યે આ પ્રકારની સ્ત્રીઓ માટે પતિત શબ્દ પ્રયોજ્યો છે. તેમના મતે હલકા વર્ણના પુરુષ સાથે ગમન કરવાથી, ગર્ભપાત કરવાથી અને પતિની હત્યા કરવાથી પતિત સ્ત્રીઓ વધુ ભ્રષ્ટ થાય છે. એટલે આવી સ્ત્રીઓનો બહિષ્કાર જ કરવો. તેમને પોતાના ઘરની નજીક મઢુલીમાં રાખવી. તેના નિર્વાહ પૂરતાં અન્ન-વસ્ત્ર આપવાં. અને તેમનું રક્ષણ કરવું. પણ પતિ અને પિતાએ જે પરપુરુષ સાથે બોલવાની મનાઈ કરી હોય તેની સાથે વાતચીત કરતી રહે તો એ સ્ત્રીને પણ દંડ કરવો. અને પછી પણ એ ન સુધરે તો તેના બધા અધિકારો છીનવી લેવા. મલિન વસ્ત્રો પહેરાવવાં. તિરસ્કૃત ને હડધૂત કરવી. જીવી શકે તેટલું જ ભોજન આપવું અને જમીન પર શયન કરાવવું. ઋતુકાળ પછી આ સ્ત્રી શુદ્ધ થઈ જાય છે, પણ જો તેણે ગર્ભ ધારણ કર્યો હોય તો તેનો ત્યાગ કરવો.